
Vă înaintăm, alăturat, Raportul comun asupra proiectului de Lege pentru aprobarea Contului general de execuţie a bugetului asigurărilor sociale de stat pe anul 2000,  cu care comisiile au fost sesizate în fond cu adresa Biroului Permanent nr.415 din 27 august 2001, precum şi asupra Raportului public al Curţii de Conturi a României pe anul 2000, cu sinteza acestuia, înaintat cu adresa nr.R1 din 12 februarie 2002.

Raportul Curţii de Conturi a fost elaborat şi înaintat Parlamentului, potrivit prevederilor art.89 şi 90 din Legea nr.94/1992, republicată, şi se examinează de către Parlament cu ocazia aprobării contului general de execuţie a bugetului asigurărilor sociale de stat pe anul 2000, prezentat de Guvern.


În baza Regulamentului de funcţionare al celor două Camere, propunem Plenului Parlamentului, supunerea spre dezbatere a Raportului comun, în forma prezentată.

PREŞEDINTE,

Senator Viorel Ştefan
PREŞEDINTE,

Prof.dr. Florin Georgescu

RAPORT COMUN

asupra proiectului de Lege pentru aprobarea Contului general de execuţie a bugetului asigurărilor sociale de stat pe anul 2000

Comisiile de specialitate ale celor două Camere ale Parlamentului au fost sesizate în fond cu proiectul de Lege pentru aprobarea Contului general de execuţie a bugetului asigurărilor sociale de stat aferente anului 2000.

În urma examinării proiectului de Lege, comisiile au reţinut în principal următoarele:
I. Contul general de execuţie a bugetului asigurărilor sociale de stat pe anul 2000 a fost elaborat în conformitate cu art.42 din Legea privind finanţele publice nr.72/1996, în structura aprobată prin Legea bugetului asigurărilor sociale de stat nr.77/2000, modificată prin Ordonanţa de Urgenţă a Guvernului nr.261/2000, aprobată prin Legea nr.138/2001.
A. Execuţia bugetului asigurărilor sociale de stat
La finele exerciţiului bugetar al anului 2000, bugetul asigurărilor sociale de stat în indicatori sintetici se prezintă astfel:

- miliarde lei -

Indicatori
Prevederi bugetare  definitive
Realizări
%

faţă de prevederi

I. Venituri Totale

    din care:
55.826,4
51.016,4
91,4

1. Contribuţii pentru asigurări sociale de stat
42.961,9
39.320,2
91,5

2. Contribuţii pentru pensia suplimentară
7.070,6
6.661,7
94,2

3. Contribuţii agricultori asiguraţi
20,7
8,4
40,6

4. Contribuţii agenţi economici pentru 

     asigurări sociale agricultori
1.000,0
978,8
97,9

5. Contribuţii pentru bilete tratament şi

     odihnă
324,3
170,6
52,6

6. Încasări din alte surse
3.300,0
2.727,5
82,7

7. Subvenţii primite de la bugetul de stat
1.149,2
1.149,2
100

II. Cheltuieli – Totale
55.826,4
55.626,9
99,6

III. Deficit

-4.610,5
-


Aşa cum rezultă din datele de mai sus, execuţia bugetului asigurărilor sociale de stat pe anul 2000 s-a încheiat cu un deficit de 4.610,5 mld. lei, care se adaugă la deficitul din anii 1998 şi 1999, rezultând un deficit total de 8.679,1 mld. lei.


I. Veniturile bugetului asigurărilor sociale de stat

Din analiza contului de execuţie rezultă că veniturile totale realizate sunt în sumă de 51.016,4 mld. lei, şi reprezintă 91,4 la sută faţă de prevederile bugetare definitive, şi provin din contribuţii pentru asigurări sociale de stat (39.320,2 mld. lei); contribuţii pentru pensia suplimentară (6.661,7 mld. lei); contribuţii agricultori asiguraţi (8,4 mld. lei); contribuţii agenţi economici pentru asigurări sociale agricultori (978,8 mld. lei); contribuţii pentru bilete, tratament şi odihnă (170,6 mld. lei); încasări din alte surse (2.727,5 mld. lei) şi subvenţii primite de la bugetul de stat (1.149,2 mld. lei).


Comisiile de specialitate, constată că volumul obligaţiilor de plată neachitate (debitele neîncasate) au crescut de la an la an, ajungând la finele anului 2000 la cifra de 65.998,7 mld. lei. Ponderea acestor debite reprezintă 129,4 la sută din totalul veniturilor realizate de 51.016,4 mld. lei.


În cursul anului 2000 debitele recuperate au reprezentat doar 5,4% din totalul acestora. Ordonatorul principal de credite a acordat înlesniri în sumă de 6.572,2 mld. lei, pentru 414 agenţi economici.


II. Cheltuielile bugetului asigurărilor sociale de stat

Cheltuielile totale ale bugetului asigurărilor sociale de stat, în sumă de 55.626,9 mld. lei, au fost realizate sub nivelul prevederilor definitive cu 199,5 mld. lei (99,6%).


În structură, cheltuielile se prezintă astfel:


- 54.576,3 mld. lei reprezintă cheltuielile pentru asistenţă socială, alocaţii, pensii, ajutoare şi indemnizaţii (pensii de asigurări sociale, indemnizaţii pentru incapacitate temporară de muncă din cauză de boală sau accident, indemnizaţii pentru concedii de maternitate şi îngrijirea copiilor, cheltuieli pentru ajutoare acordate asiguraţilor şi pensionarilor pentru decese şi proteze, cheltuieli pentru tratament balnear şi odihnă, cheltuieli privind concediu plătit pentru îngrijirea copilului în vârstă de până la doi ani, pensii de asigurări sociale agricultori) realizate în proporţie de 98,1%;


- 109,5 mld. lei “Alte cheltuieli sociale”, au fost efectuate pentru contribuţia de asigurări sociale de sănătate a persoanelor aflate în concediu medical, reţinută din contribuţia datorată de angajatori bugetului asigurărilor sociale de stat;


- 841,1 mld. lei pentru alte acţiuni din care ponderea o deţin cheltuieli8le de administrare a fondului;


- 100 mld. lei reprezentând dobânzile achitate trezoreriei statului, pentru finanţarea în anul 2000 a deficitului bugetului asigurărilor sociale de stat din disponibilităţile aflate în contul curent general al trezoreriei statului.


B. Contul de execuţie a bugetului Fondului pentru plata ajutorului de şomaj

Contul de execuţie a bugetului fondului pentru plata ajutorului de şomaj se prezintă, în indicatori sintetici, astfel:

- miliarde lei - 

Indicatori
Ponderi definitive aprobate prin Legea nr.137/2001
Realizări
%

faţă de prevederi definitive

Venituri totale
9.707,8
9.269,5
95,4

Cheltuieli totale
9.227,9
9.273,5
100

Excedent/deficit
479,9
-4,0
-

1. În anul 2000, prevederile bugetare privind veniturile în sumă de 9.707,8 mld. lei au fost realizate în proporţie de 95,5%, respectiv 9.269,5 mld. lei şi provin din: contribuţii la fondul pentru plata ajutorului de şomaj în sumă de 8.233,4 mld. lei; încasări din alte surse în sumă de 430,3 mld. lei provenind în principal din dobânzi încasate pentru disponibilităţile fondului păstrate în trezoreria statului; donaţii de la Guvernul Olandei în sumă de 67,0 mld. lei; împrumuturi temporare în sumă de 464,0 mld. lei; încasări din rambursarea împrumuturilor acordate pentru înfiinţarea şi dezvoltarea de întreprinderi mici şi mijlocii în sumă de 74,8 mld. lei.
2. Cheltuielile bugetului Fondului pentru plata ajutorului de şomaj, potrivit datelor din contul de execuţie au însuma 9.227,9 mld. lei, din care suma de 464,0 mld. lei reprezintă împrumutul contractat în anul 2000 de la trezoreria statului şi rambursat până la finele anului 2001.

În condiţiile în care prevederile bugetare privind veniturile au fost realizate în sumă de 9.269,5 mld. lei, iar volumul cheltuielilor din Fondul de şomaj reprezintă 9.273,5 mld. lei, exerciţiul financiar al Fondului pentru plata ajutorului de şomaj a înregistrat un deficit în sumă de 4 mld. lei, faţă de un excedent de 479,9 mld. lei cât a fost prevăzut în buget. Curtea de Conturi a României a verificat 43 ordonatori de credit existenţi în structura Agenţiei Naţionale pentru Ocupare şi Formare Profesională şi s-a dat descărcare de gestiune numai la 24, restul neîndeplinind condiţiile prevăzute de lege.

Principalele încălcări ale prevederilor legale care au influenţat veniturile şi cheltuielile Fondului pentru plata ajutorului de şomaj se referă la:

- neorganizarea şi neconducerea evidenţei contabile a bugetului Fondului pentru plata ajutorului de şomaj, analitic pe contribuabili de către Agenţiile Judeţene pentru Ocuparea şi Formarea Profesională ;

- neverificarea de către Agenţiile Judeţene pentru Ocuparea şi Formarea Profesională a cheltuielilor efectuate cu plata indemnizaţiilor pentru personalul agenţilor economici a căror activitate a fost întreruptă total şi a cheltuielilor cu plăţile compensatorii, ca urmare a neincluderii în programul de control al acestor agenţii;

- neurmărirea respectării condiţiilor stabilite la acordarea înlesnirilor la plata obligaţiilor către Fondul pentru plata ajutorului de şomaj;

- efectuarea de plăţi compensatorii nelegale către persoanele disponibilizate;

- nerespectarea şi neconducerea evidenţei contabile analitice a drepturilor neridicate de către beneficiarii măsurilor de protecţie socială;

- nerespectarea disciplinei bugetare şi financiare prin efectuarea de plăţi nelegale, reprezentând cheltuieli materiale şi servicii şi altele.

Comisiile de specialitate ale celor două Camere menţionează faptul că, deşi Curtea de Conturi a României, cu ocazia verificării Conturilor de execuţie anuale a emis decizii prin care a semnalat fenomenele negative şi abaterile în gestionarea fondurilor, Ministerul Muncii şi Protecţiei Sociale, în calitatea sa de administrator al bugetului asigurărilor sociale şi stat şi a Fondului pentru plata aportului de şomaj, nu a acţionat, în suficientă măsură, pentru întărirea controlului şi auditului intern, care să examineze cauzele şi să ia, ori să propună, măsuri în vederea prevenirii şi înlăturării lor.
Consiliul Legislativ, Comisiile juridice, de numiri şi imunităţi şi Comisiile pentru muncă şi protecţie socială ale Parlamentului au avizat favorabil proiectul de lege în forma prezentată.

Comisiile pentru buget, finanţe şi bănci ale celor două Camere ale Parlamentului prezintă spre dezbatere şi adoptare proiectul de Lege pentru aprobarea Contului general anual de execuţie a bugetului asigurărilor sociale de stat, aferente anului 2000 cu următorul amendament:

După art.3 se introduce un nou articol cu următorul cuprins:

“Art.4. – (1) Ministerul Muncii şi Protecţiei Sociale în termen de 60 zile de la data intrării în vigoare a prezentei legi va prezenta Curţii de Conturi a României, modul cum au fost lichidate neajunsurile constatate de către aceasta în scopul acordării deciziei pentru descărcarea de gestiune.

(2) Curtea de Conturi a României va informa Parlamentul României asupra modului cum au fost duse la îndeplinire prevederile de la alin.(1).”


În raport cu obiectul şi conţinutul său, proiectul de Lege face parte din categoria legilor ordinare, urmând a fi votat cu respectarea prevederilor art.74 alin.(2) din Constituţia României.

PREŞEDINTE,

Senator Viorel Ştefan
 
PREŞEDINTE,
Prof. dr. Florin Georgescu

